Oficialusis leidinys L 338 , 05/12/1990 p. 0003 - 0006

specialusis leidimas suomių kalba: skyrius 3 tomas 35 p. 0179

specialusis leidimas švedų kalba: skyrius 3 tomas 35 p. 0179



Tarybos reglamentas (EEB) Nr. 3500/90 1990 m. lapkričio 27 d. iš dalies keičiantis Reglamentą (EEB) Nr. 2261/84, nustatantį bendrąsias pagalbos alyvuogių aliejaus gamybai ir pagalbos alyvuogių aliejaus gamintojų organizacijoms suteikimo taisykles EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, atsižvelgdama į 1966 m. rugsėjo 22 d. Reglamentą Nr. 136/66/EEB dėl bendro aliejų ir riebalų rinkos organizavimo [1] su paskutiniais pakeitimais, padarytais Reglamentu (EEB) Nr. 3499/90 [2], ypač į jo 5 straipsnio 4 dalį, atsižvelgdama į Komisijos pasiūlymą, kadangi Reglamento Nr. 136/66/EEB 5 straipsnyje nustatyta, kad alyvuogių augintojams, kurių vidutinė gamybos apimtis yra bent 500 kilogramų per vienerius prekybos metus, pagalba už alyvuogių aliejaus gamybą skiriama atsižvelgiant į faktiškai pagamintą aliejaus kiekį, o kitiems alyvuogių augintojams–atsižvelgiant į auginamų alyvmedžių skaičių ir gamybos potencialą bei į šių medžių derlingumą, nustatytą naudojant standartinį metodą, bet su sąlyga, kad užaugintos alyvuogės tikrai buvo perdirbtos; kadangi, siekiant pagerinti bendrosios aliejaus gamyklų veiklos bei kiekių, už kuriuos galima skirti pagalbą priežiūrą, visais atvejais pagalba turi būti skiriama tik su sąlyga, kad alyvuogės buvo išspaustos patvirtintose gamyklose, ir kad paraišką padavęs asmuo pateikė išspaudimo sertifikatą; kadangi, siekiant stabilizuoti paramos laipsnį, kurį užtikrina standartinė pagalba, ir išvengti didelių derlingumo svyravimų skirtingais prekybos metais, reikia priimti nuostatą, kad pagalba mokama atsižvelgiant į paskutiniųjų ketverių metų vidutinį derlingumą; kadangi alyvuogių augintojams, kurių vidutinė gamybos apimtis yra bent 500 kilogramų per vienerius prekybos metus, avansą yra teisingiau mokėti atsižvelgiant į kiekvieno gamintojo pagamintą kiekį; kadangi taip pat reikia priimti nuostatą, numatančią greitesnį avanso išmokėjimą asocijuotiems gamintojams, nes jų organizacijos atlieka jų bylų patikrinimo darbą; kadangi, siekiant pagerinti pagalbos sistemos valdymą, reikia tiksliau apibrėžti šioms organizacijoms tenkančius tikrinimo darbus ir patikrinimus, kuriuos turi atlikti valstybės narės, kad būtų galima išmokėti pagalbą; kadangi, atsižvelgiant į ypatingą Portugalijos padėtį, šią valstybę narę reikia įgalioti ribotą laikotarpį patvirtintosioms gamykloms bei tais atvejais, kai gamintojai parduoda alyvuoges, taikyti ypatingas priemones; kadangi reikia atitinkamai iš dalies pakeisti Reglamentą (EEB) Nr. 2261/84 [3] su paskutiniais pakeitimais, padarytais Reglamentu (EEB) Nr. 1226/89 [4], PRIĖMĖ ŠĮ REGLAMENTĄ: 1 straipsnis Šiuo dokumentu Reglamentas (EEB) Nr. 2261/84 iš dalies pakeičiamas taip: 1. 2 straipsnyje: a) 4 dalis pakeičiama ir išdėstoma taip: "4. Alyvuogių augintojams, kurių vidutinė gamyba yra ne mažesnė kaip 500 kilogramų aliejaus per vienerius prekybos metus, pagalba skiriama Reglamento Nr. 136/66/EEB 5 straipsnio 2 dalies pirmojoje įtraukoje nustatyta tvarka už aliejaus kiekį, faktiškai pagamintą patvirtintoje gamykloje. Kitiems alyvuogių augintojams pagalba skiriama Reglamento Nr. 136/66/EEB 5 straipsnio 2 dalies antrojoje įtraukoje nustatyta tvarka. Pagalbos dydis yra lygus sumai, apskaičiuotai atsižvelgiant į vidutinį paskutinių ketverių prekybos metų alyvuogių derlingumą ir aliejaus gamybos apimtį, nustatytą naudojant standartinį metodą šio reglamento 18 straipsnyje nurodyta tvarka, ir atsižvelgiant į gamybai naudojamų alyvmedžių skaičių, bei su sąlyga, kad iš tų alyvuogių aliejus buvo išspaustas patvirtintoje gamykloje."; b) 5 dalies pirmajame punkte skaičius 400 pakeičiamas skaičiumi 500. 2. 3 straipsnyje: a) 3 dalis pakeičiama ir išdėstoma taip: "3. Gamintojų organizacijoms priklausantys alyvuogių augintojai iki datos, kuri bus nustatyta, organizacijai, kuriai jie priklauso, paduoda atskiras paraiškas pagalbai gauti, kuriose pateikia įrodymų, kad alyvuogės buvo išspaustos patvirtintoje gamykloje."; b) 6 dalis pakeičiama ir išdėstoma taip: "6. Gamintojų organizacijoms nepriklausantys alyvuogių augintojai iki datos, kuri bus nustatyta, suinteresuotosios valstybės narės kompetentingajai institucijai pateikia paraiškas pagalbai gauti, kuriose pateikia įrodymų, kad alyvuogės buvo išspaustos patvirtintoje gamykloje."; 3. 6 straipsnis pakeičiamas ir išdėstomas taip: "6 straipsnis 1. Reglamento Nr. 136/66/EEB 20c straipsnio 2 dalyje nurodytoms asociacijoms nepriklausančios pripažintosios gamintojų organizacijos: - 3 straipsnio 1 dalyje nustatyta tvarka pateikia visų savo narių derliaus deklaracijas, - kartą per mėnesį pateikia savo narių paraiškas pagalbai gauti. Paraiškas reikia pateikti standartizuota forma, tinkama apdoroti kompiuteriu 16 straipsnyje nustatyta tvarka. Pagalbos prašoma už kiekį, pagamintą tų narių, kurie baigė savo aliejaus gamybą, tačiau su sąlyga, kad buvo atlikti 8 straipsnio 1 dalyje išvardinti patikrinimai ir įvykdyti iš jų išplaukiantys įsipareigojimai. Visas paraiškas už tų pačių prekybos metų gamybą reikia pateikti iki datos, kuri bus nustatyta. Pavėlavus pagalba neskiriama; - iš suinteresuotosios valstybės narės 12 straipsnyje nustatyta tvarka gauna pagalbos avansą bei likusią pagalbos dalį ir toliau paskirsto pagalbą savo nariams alyvuogių augintojams. 2. Jei gamintojų organizacija priklauso tokių organizacijų asociacijai, savo narių – alyvuogių augintojų derliaus deklaracijas ir paraiškas pagalbai gauti turi pateikti asociacija." 4. 7 straipsnis panaikinamas. 5. 8 straipsnis pakeičiamas ir išdėstomas taip: "8 straipsnis 1. Prieš pateikdama paraišką pagalbai gauti, kiekviena gamintojų organizacija patikrina: - ar kiekvieno jos nario pateikta byla atitinka 3 straipsnyje nustatytus įsipareigojimus, visų pirma, ar pateikti įrodymai, kad alyvuogės buvo išspaustos patvirtintoje gamykloje, - ar kiekvieno alyvuogių augintojo, kurio vidutinė gamybos apimtis yra bent 500 kilogramų alyvuogių aliejaus per vienerius prekybos metus, pateikti duomenys apie išspaustų alyvuogių kiekį ir gauto aliejaus kiekį atitinka tuos alyvuogių ir aliejaus kiekius, kurie pateikti išspaudimo įrodymuose. 2. Gamintojų organizacijos savo narių bylas suinteresuotos valstybės narės kompetentingosioms institucijoms perduoda tada, kai nesutampa 1 dalies antrojoje įtraukoje nurodyti duomenys." 6. 10 straipsnio pirmoji įtrauka pakeičiama ir išdėstoma taip: "— koordinuoja jas sudarančių organizacijų veiklą ir užtikrina, kad ta veikla atitiktų šio reglamento nuostatas, visų pirma jos tiesiogiai ir pagal tam tikrą procentinę dalį, kuri bus nustatyta vėliau, tikrina, kaip buvo atlikti 8 straipsnyje nurodyti patikrinimai,". 7. 12 straipsnis pakeičiamas ir išdėstomas taip: "12 straipsnis 1. Kiekvienas alyvuogių augintojas, kurio vidutinė gamybos apimtis siekia bent 500 kilogramų alyvuogių aliejaus per vienerius prekybos metus, gali gauti prašomos pagalbos avansą. 2. Gamintojų organizacijoms priklausantiems alyvuogių augintojams šis avansas: - lygus sumai, gautai 17a straipsnio 2 dalyje nurodyta tvarka nustatytą pagalbos vieneto sumą padauginus iš 90 % paraiškoje pagalbai gauti nurodyto aliejaus kiekio, - negali būti suteikiamas, jei, nepažeidžiant kitų patikrinimų, kuriuos gali prireikti atlikti, nebuvo atlikti 8 straipsnio 1 dalyje nurodyti patikrinimai ir 14 straipsnio 3a dalies antrojoje įtraukoje nurodyti patikrinimai vietoje. 3. Gamintojų organizacijoms nepriklausantiems alyvuogių augintojams bei asocijuotiems alyvuogių augintojams, kurie negali remtis 2 dalies nuostatomis, avansas: a) lygus sumai, gautai 17a straipsnio 2 dalyje nurodyta tvarka nustatytą pagalbos vieneto sumą padauginus iš paraiškoje pagalbai gauti nurodyto aliejaus kiekio, b) negali būti suteikiamas, jei: - esamų metų alyvuogių derlingumas ir alyvuogių aliejaus gamybos apimtis buvo nustatyta nesilaikant 18 straipsnyje nurodytos tvarkos, - nebuvo atlikti 8 straipsnio 1 dalyje nurodyti patikrinimai ir 14 straipsnio 3a dalies antrojoje įtraukoje nurodyti patikrinimai vietoje." 8. 14 straipsnyje: a) 2 dalis pakeičiama ir išdėstoma taip: "2. Valstybės narės gamintojos tikrina kiekvienos gamintojų organizacijos ir asociacijos veiklą, ypač tai, ar tos institucijos atliko patikrinimo operacijas, nustatytas 8 straipsnio 1 dalyje ir 10 straipsnio pirmojoje įtraukoje."; b) įterpiama tokia nauja dalis: "3a. Mokėdamos pagalbą tiems alyvuogių augintojams, kurių vidutinė gamybos apimtis siekia bent 500 kilogramų alyvuogių aliejaus per vienerius prekybos metus, valstybės narės gamintojos patikrina: - ar derliaus deklaracijoje pateikti duomenys yra tikslūs. Šį patikrinimą jos atlieka pagal kriterijus, kurie bus nustatyti vėliau, - ar paraiškoje pagalbai gauti nurodyti kiekiai sutampa su įrašais patvirtintųjų gamyklų atsargų apskaitos dokumentuose, - ar visų alyvuogių augintojų pateikti duomenys apie alyvuogių produkcijos kiekį, kuris buvo išspaustas patvirtintoje gamykloje, sutampa su kiekvieno iš jų derliaus deklaracijoje pateikta informacija. Šį patikrinimą valstybės narės atlieka pagal kriterijus, kurie bus nustatyti vėliau."; c) 4 dalis pakeičiama ir išdėstoma taip: "4. Atliekant Reglamento Nr. 136/66/EEB priedo 1 punkte apibrėžto alyvuogių aliejaus, kurį pagamino tie alyvuogių augintojai, kurių vidutinė gamybos apimtis yra mažesnė kaip 500 kilogramų alyvuogių aliejaus per vienerius prekybos metus, patikrinimą, reikia įsitikinti: - ar pateikta derliaus deklaracija yra tiksli. Šį patikrinimą valstybės narės atlieka pagal kriterijus, kurie bus nustatyti vėliau, - ar egzistuoja įrodymai, kad šios alyvuogės buvo išspaustos patvirtintoje gamykloje." 9. 15 straipsnio 3 dalis pakeičiama ir išdėstoma taip: "3. Jei 13 ir 14 straipsniuose nurodytų patikrinimų rezultatai nesutampa su įrašais patvirtintosios gamyklos atsargų apskaitos dokumentuose, suinteresuotoji valstybė narė, nepažeisdama sankcijų, kurias galima skirti tai gamyklai, kiekvienam gamintojui, kurio vidutinė gamybos apimtis yra bent 500 kilogramų alyvuogių aliejaus per vienerius prekybos metus, ir kuris išaugintą alyvuogių derlių išspaudė toje gamykloje, nustato aliejaus kiekį, už kurį bus mokama pagalba." 10. 17a straipsnis pakeičiamas ir išdėstomas taip: "17a straipsnis 1. Iki gruodžio 1 d. pagal ankstesnių ketverių prekybos metų vidutinius duomenis Komisija nustato esamų prekybos metų alyvuogių derlingumą ir aliejaus gamybos apimtis. 2. Vadovaujantis Reglamento Nr. 136/66/EEB 38 straipsnyje nurodyta tvarka, iki balandžio 1 d. nustatoma esamų prekybos metų: - planuojama gamybos apimtis, - pagalbos, kurią galima išmokėti avansu, vieneto suma. Ši suma turi būti tokia, kad tų prekybos metų sąlygomis būtų išvengta nepateisintų išmokų alyvuogių augintojams rizikos. 3. Ne vėliau kaip per šešis mėnesius nuo prekybos metų pabaigos 2 dalyje nurodyta tvarka nustatomas: - tais metais faktiškai pagamintas kiekis, už kurį buvo pripažinta teisė gauti pagalbą, - tais metais pagal Reglamento Nr. 136/66/EEB 5 straipsnio 1 dalies penktojo punkto b papunkčio nuostatas skiriamos pagalbos gamintojams, kurių vidutinė gamyba per vienerius prekybos metus siekia bent 500 kilogramų, vieneto suma, - į kitus prekybos metus perkeliamas tų metų produkcijos kiekis, jei pirmojoje įtraukoje paminėtas pagamintas kiekis yra mažesnis už nustatytą maksimalų kiekį. 4. Valstybės narės ne vėliau kaip kovo 15 d. praneša Komisijai planuojamas esamų prekybos metų gamybos apimtis. Komisija gali pasinaudoti kitais informacijos šaltiniais, o prireikus atlikti alyvuogių gamybos tyrimus ar apžvalgas." 11. 21 straipsnyje data "1990 m. sausio 1 d." pakeičiama data "1995 m. sausio 1 d." 2 straipsnis 1. Siekiant užtikrinti sklandų perėjimą nuo šiuo metu galiojančios tvarkos prie nustatytosios šiame reglamente, Komisija gali nuspręsti 1990–1991 prekybos metais taikyti visas būtinas priemones. Šį sprendimą ji priima vadovaudamasi Reglamento Nr. 136/66/EEB 38 straipsnyje nustatyta tvarka. 2. Nukrypstant nuo šio reglamento nuostatų, 1990–1991 ir 1991–1992 prekybos metais: - Portugalija gali suteikti laikinąjį patvirtinimą jos teritorijoje esančioms gamykloms, tačiau su sąlyga, kad šių gamyklų atsargų apskaitos dokumentuose apie kiekvieną asmenį, kurio alyvuogės buvo išspaustos toje gamykloje, būtų nurodyti mažiausiai šie duomenys: išspaustų alyvuogių kiekis ir gauto aliejaus kiekis, - Portugalijoje esančiam alyvuogių augintojui, pardavusiam visą savo alyvuogių produkciją ar jos dalį, bet negalinčiam pateikti įrodymų, kad jo alyvuogės buvo išspaustos patvirtintoje gamykloje, pagalbą pagal Reglamento (EEB) Nr. 2261/84 2 straipsnio 4 dalies antrojo punkto nuostatas galima skirti su sąlyga, kad buvo pateikta šių alyvuogių pardavimo sąskaita. 3 straipsnis Šis reglamentas įsigalioja jo paskelbimo Europos Bendrijų oficialiajame leidinyje dieną. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1990 m. lapkričio 27 d. Tarybos vardu Pirmininkas V. Saccomandi [1] OL 172, 1966 9 30, p. 3025/66. [2] OL L 338, 1990 12 5, p. 1. [3] OL L 208, 1984 8 3, p. 3. [4] OL L 128, 1989 5 11, p. 17. --------------------------------------------------